Kuka i motika podigla se u javnosti zbog leta Vesne Pusić Vladinim zrakoplovom iz Turske put Hrvatske, ne i na javnoj televiziji. Umotanom u poduži kolaž "više pažnje raznim problemima s Markova trga", ovom najnovijem u nizu notornih rasipničkih gafova Kukuriku koalicije središnji je Dnevnik posvetio ravno 56 sekundi. "Iako je let navodno stajao 120 tisuća kuna, ministrica ne dvoji u ekonomsku opravdanost", javlja Mirjana Posavac. Navodno? Ministrica ne dvoji? Nije li posao novinara njezine dvojbe razriješiti? Čini se da nije, jer novinarka potom veli da "Pusić nije detaljnije objasnila pa smo pitali ministre", a onda su Lorencin i Varga rekli da o tome nemaju stav.

Srećom, u jednom drugom dnevniku, onom RTL-a, stava ne nedostaje. Tamo su spomenuli realniju svotu troška od 80 tisuća kuna pa si dali truda i okrenuli brojeve par luksuznijih hotela u Ankari. Potom su se mašili kalkulatora i došli do računice od maksimalno moguće potrošenih 14 tisuća kuna, što svjedoči kako let Vladinim zrakoplovom nije bio ni približno "efikasan" kako je rastumačila Pusić, već razmetanje teško 65 tisuća kuna. Da takvo što doznajemo s RTL-a ne treba previše čuditi: to je ona ista televizija koja je nedavno ukazala da skupo plaćeni Audiji predugo stoje parkirani u MUP-ovoj garaži, što su u Vladi na koncu priznali i preusmjerili ih u Ministarstvo obrane, o čemu je jučer s ponosom izvijestio RTL, a neometano prisvojio i HTV. Uistinu, na ponos dežurnog urednika Đurice Drobca. I pritom nije izrečena ni jedna laž, ali je istina prešućena, i sve to u 56 sekundi.

PLUS

Nova TV i RTL posvetili su značajnu minutažu kako bi upozorili na strašan porast trenda djece ozlijeđene pirotehnikom: samo u Klaićevoj bolnici trostruko ih je više nego lani

MINUS

RTL-u Danas uistinu nije trebalo izravno uključenje u razgovor s Ćirom Blaževićem. A njemu, pak, izjave poput one: "Tko drži 10 milijuna kuna u sefu?" Nitko, Ćiro, nitko.

>> Pusić: Kao i mnogo puta dosad, koristila sam se tim avionom jer to je moj posao